Politiet har fått nok av grov vold og narkotikaforbrytelser på Oslos østkant.

Oslo politidistrikt opplyste tirsdag 25 personer har i løpet av den siste uken blitt pågrepet i en større innsats mot kriminelle nettverk.

Fem av dem sitter varetektsfengslet.

– Dette er en del av en økt innsats som har pågått i de siste månedene. De fem varetektsfengslede er fengslet for narkotikalovbrudd, skriver politiet i en pressemelding.

Prøver å få kontroll

I løpet av de siste månedene har totalt 90 personer blitt pågrepet av politiet.

– Gjennom bruk av sivile og uniformerte patruljer, er det gjort en rekke beslag av narkotika, penger og våpen, sier John Roger Lund i Oslo politidistrikt.

Grete Lien Metlid, som leder felles enhet for etterretning og etterforskning, sier at nettverket bruker grov vold i enkelte deler av Oslo.

Hensikten er å kontrollere narkotikaomsetningen og dermed tjene store summer.

– Vi mener også at de har utnyttet unge og sårbare mennesker. Flere av de som blir rekruttert er langt under 18 år. Nettverket er knyttet opp til en rekke alvorlige saker, sier Metlid.

Depoter ved skoler

De fem som nå sitter i varetekt er alle siktet for grov narkotikakriminalitet. Alle er fengslet i fire uker med ulike restriksjoner. Politiet ønsker ikke på nåværende tidspunkt å fortelle om sakene i detalj.

Klokken 15 tirsdag ettermiddag holdt politiet en pressekonferanse om saken.

Politiet svarer bekreftende på at det er funnet narkotikadepoter ved skoler og barnehager. De mener at denne typen aktivitet ødelegger for oppvekstmiljøet til barn og unge på Oslos østkant.

– Ungdommer som selger narkotika havner i konflikter, og det har ved flere tilfeller ført til slåsskamper og andre alvorlige voldsepisoder, sier Lund.

Politiet forsikrer at de vil fortsette å ha en målrettet innsats mot disse miljøene i tiden fremover.

Politiet vil foreløpig ikke sette den siste tids bilbranner i sammenheng med de seneste pågripelsene.